CELEX: C2010/028A/01
Language: el
Date: 2010-02-04 00:00:00
Title: Πρόσκληση προς υποβολή υποψηφιοτήτων — Διευθυντής της διεύθυνσης Τεχνολογιών των Πληροφοριών (βαθμός AD 14 ή AD 15)

4.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               CA 28/1
            
         ΠΡΌΣΚΛΗΣΗ ΠΡΟΣ ΥΠΟΒΟΛΉ ΥΠΟΨΗΦΙΟΤΉΤΩΝ
   Διευθυντής της διεύθυνσης Τεχνολογιών των Πληροφοριών (βαθμός AD 14 ή AD 15)
   (2010/C 28 A/01)
   Προσεχώς θα κενωθεί η θέση του διευθυντή Τεχνολογιών των Πληροφοριών στη Γενική Διεύθυνση Υποδομών του Δικαστηρίου της Ευρωπαϊκής Ένωσης (βαθμοί AD 14 ή AD 15). Η πλήρωση της θέσεως αυτής θα γίνει με εφαρμογή του άρθρου 29 παράγραφος 2 του κανονισμού υπηρεσιακής καταστάσεως των υπαλλήλων.
   Φύση των καθηκόντων
   Ο διευθυντής Τεχνολογιών των Πληροφοριών προΐσταται της διεύθυνσης Τεχνολογιών των Πληροφοριών (ΔΤΠ), τις δραστηριότητες της οποίας διευθύνει και συντονίζει, υπό την εποπτεία του γενικού διευθυντή Υποδομών.
   Συμβουλεύει τα αρμόδια όργανα του Δικαστηρίου στον τομέα της τεχνολογίας των πληροφοριών και συντάσσει προς τούτο προτάσεις και εκθέσεις. Έργο του είναι η μελέτη των εξελίξεων στον σχετικό τομέα και ο οικονομικός και τεχνικός σχεδιασμός, λαμβανομένων υπόψη των προτεραιοτήτων που θέτει το θεσμικό όργανο στο οποίο αυτός παρέχει τις υπηρεσίες του. Διευθύνει τέσσερις διοικητικές μονάδες με 70 περίπου υπαλλήλους και ελέγχει τις υπηρεσίες που παρέχουν οι εξωτερικές εταιρείες στις οποίες ανατίθενται εργασίες στον τομέα των τεχνολογιών των πληροφοριών. Φροντίζει ώστε η λειτουργία των συστημάτων πληροφορικής να είναι σύμφωνη προς τους γενικούς κανόνες και τις ρυθμίσεις που έχουν εφαρμογή συναφώς.
   Η ΔΤΠ επιφορτίζεται με το σύνολο των υπηρεσιών στον τομέα της τεχνολογίας των πληροφοριών στο Δικαστήριο. Σ' αυτές περιλαμβάνονται επίσης οι υπηρεσίες τηλεπικοινωνιών και εφαρμογών πολυμέσων.
   Απαιτούμενα προσόντα και διπλώματα
   
               —
            
            
               Πλήρης πανεπιστημιακή κατάρτιση βεβαιωνόμενη με σχετικό πτυχίο
            
         
               —
            
            
               Πιστοποιημένες ικανότητες στον τομέα της διεύθυνσης και της διαχείρισης μιας σημαντικής διοικητικής υπηρεσίας
            
         
               —
            
            
               Άριστη γνώση των τεκταινομένων στον τομέα της πληροφορικής και ανάλογη πείρα. Πείρα στον δικαστικό τομέα αποτελεί συμπληρωματικό προσόν
            
         
               —
            
            
               Πιστοποιημένη πείρα στη διαχείριση σχεδίων πληροφορικής
            
         
               —
            
            
               Πιστοποιημένες ικανότητες και ανάλογη πείρα στη μελέτη των εξελίξεων στον εν λόγω τομέα και στη σύνταξη σχετικών εκθέσεων
            
         
               —
            
            
               Άριστη γνώση του τομέα της διαχείρισης του προϋπολογισμού και των διαδικασιών σύναψης σημαντικών συμβάσεων με εξωτερικές επιχειρήσεις, καθώς και ανάλογη πείρα
            
         
               —
            
            
               Καλή γνώση του δημοσιονομικού κανονισμού, των λεπτομερειών εκτέλεσης των διατάξεών του και του κανονιστικού πλαισίου που εφαρμόζεται στα θεσμικά όργανα της Ευρωπαϊκής Ένωσης στους τομείς που υπάγονται στη διεύθυνση
            
         
               —
            
            
               Καλή γνώση της αγγλικής και της γαλλικής
            
         Υποβολή υποψηφιοτήτων
   Οι υποψηφιότητες για τη θέση αυτή πρέπει να περιέλθουν στο Δικαστήριο,  με ηλεκτρονικό ταχυδρομείο, στην ηλεκτρονική διεύθυνση: DIR-DTI-CURIA@curia.europa.eu, το αργότερο μέχρι τις 26 Φεβρουαρίου 2010 και ώρα 18.00. Κάθε υποβολή υποψηφιότητας πρέπει να συνοδεύεται από λεπτομερές βιογραφικό σημείωμα και κάθε άλλο χρήσιμο έγγραφο.